Η συμφωνία στοχεύει στην ενίσχυση της σχέσης μεταξύ της Ευρωπαϊκής Ένωσης (ΕΕ) και της Ουκρανίας για την επίτευξη κοινών προτεραιοτήτων στους τομείς της έρευνας και της καινοτομίας και της πυρηνικής έρευνας, συμπεριλαμβανομένης της σχάσης και της σύντηξης. Αυτή η συμφωνία αυξάνει τις ευκαιρίες για τους Ουκρανούς εθνικούς ερευνητές ή οργανισμούς να συνεργαστούν με τους συμμετέχοντες χωρών της ΕΕ και άλλων συνδεδεμένων χωρών και τους παρέχει πρόσβαση σε ένα ευρύ φάσμα προσκλήσεων που προσφέρονται και από τα δύο προγράμματα-πλαίσιο της ΕΕ. Με τη διασφάλιση προνομιακής σχέσης μεταξύ ΕΕ και Ουκρανίας, η συμφωνία σύνδεσης επιτρέπει σε Ουκρανούς ερευνητές και φορείς καινοτομίας να συμμετέχουν και στα δύο προγράμματα-πλαίσιο υπό παρόμοιους όρους (δικαιώματα και υποχρεώσεις) με εκείνους που ισχύουν για νομικές οντότητες (φορείς και οργανισμοί) με τα κράτη μέλη της ΕΕ, και είναι αυτόματα επιλέξιμοι για χρηματοδότηση. Δεν επιβάλλονται πρόσθετες διοικητικές απαιτήσεις, υπό την προϋπόθεση ότι τα νομικά πρόσωπα πληρούν τις ίδιες προϋποθέσεις με κάθε άλλη νομική οντότητα που είναι εγκαταστημένη στην ΕΕ. Σύνδεση Ως συνδεδεμένη χώρα στο πλαίσιο αυτής της συνδυασμένης συμφωνίας σύνδεσης, η Ουκρανία συμμετέχει και συνεισφέρει σε όλα τα μέρη του προγράμματος Ορίζων Ευρώπη και του προγράμματος έρευνας και κατάρτισης της Ευρωπαϊκής Κοινότητας Ατομικής Ενέργειας (Ευρατόμ). Το ειδικό πρόγραμμα "Ορίζων Ευρώπη" για την περίοδο 2021–2027 υλοποιείται μέσω των ειδικών προγραμμάτων που θεσπίστηκαν με την απόφαση (ΕΕ) 2021/764 (βλέπε σύνοψη). Η σύνδεση τρίτων χωρών με το πρόγραμμα "Ορίζων Ευρώπη" καλύπτεται από το άρθρο 16 του κανονισμού (ΕΕ) 2021/695. Το πρόγραμμα έρευνας και κατάρτισης της Ευρατόμ για την περίοδο 2021–2025 θεσπίστηκε με τον κανονισμό 2021/765 (βλέπε σύνοψη). Αυτή είναι μια από τις πολλές συμφωνίες σύνδεσης μεταξύ της ΕΕ και τρίτων χωρών που θα συμμετάσχουν στο πρόγραμμα. Η εν λόγω συμφωνία σύνδεσης ενισχύει τους ρόλους και των δύο πλευρών όσον αφορά την έρευνα και την καινοτομία, και τις πυρηνικές ικανότητες (σύντηξη, σχάση, εκπαίδευση και έρευνα). Βασικές πτυχές που καλύπτονται από την συμφωνία συνδέσεως Η συμφωνία ορίζει κανόνες που καλύπτουν μια σειρά από βασικά ζητήματα, μεταξύ άλλων, τα παρακάτω. Οι όροι και οι προϋποθέσεις συμμετοχής στο πρόγραμμα "Ορίζων Ευρώπη" και στο πρόγραμμα έρευνας και κατάρτισης της Ευρατόµ. Οι οικονομικές συνεισφορές και τα έξοδα διαχείρισης, εκτέλεσης και λειτουργίας, καθώς και το τέλος συμμετοχής. Οι όροι που καθορίζουν το επίπεδο χρηματοδοτικής συνεισφοράς της Ουκρανίας στο πρόγραμμα "Ορίζων Ευρώπη" (τακτικός αυτόματος διορθωτικός μηχανισμός) και στο πρόγραμμα έρευνας και κατάρτισης της Ευρατόμ. Η συμφωνία σύνδεσης, η οποία επιτρέπει σε νομικές οντότητες που είναι εγκατεστημένες στην ΕΕ να συμμετέχουν στα αντίστοιχα ουκρανικά προγράμματα, έργα και δραστηριότητες (που παρατίθενται στο παράρτημα II) εντός των ορίων της ουκρανικής νομοθεσίας. Τα δύο μέρη θα προωθούν και θα ενθαρρύνουν αμοιβαία τις ανοικτές επιστημονικές πρακτικές στα προγράμματα, τα έργα και τις δραστηριότητές τους σύμφωνα με τους κανόνες των προγραμμάτων και τα όρια της ουκρανικής νομοθεσίας. Ο μόνος περιορισμός της συμμετοχής στο πρόγραμμα συνδέεται με την προστασία των στρατηγικών περιουσιακών στοιχείων, των συμφερόντων, της αυτονομίας ή της ασφάλειας της ΕΕ, όπως ορίζεται στο άρθρο 22 παράγραφος 5 του κανονισμού. Μεικτή επιτροπή έρευνας και καινοτομίας Με την παρούσα συμφωνία συγκροτείται μεικτή επιτροπή έρευνας και καινοτομίας ΕΕ/Ευρατόμ–Ουκρανίας που αποτελείται από μέλη της ΕΕ, της Ευρατόμ και της Ουκρανίας. Τα καθήκοντα, μεταξύ άλλων, θα είναι: εκτίμηση, αξιολόγηση και επανεξέταση της εφαρμογής της παρούσας συμφωνίας, ιδίως όσον αφορά: τη συμμετοχή και τις επιδόσεις των ουκρανικών νομικών οντοτήτων στο πρόγραμμα "Ορίζων Ευρώπη", το επίπεδο παροχής αμοιβαίας προσβασιμότητας προς τις νομικές οντότητες ενός εκ των μερών ώστε να συμμετέχουν σε προγράμματα, έργα και δραστηριότητες του άλλου μέρους (αμοιβαιότητα — βλέπε παράρτημα II), την εφαρμογή του μηχανισμού χρηματοδοτικής συνεισφοράς και του αυτόματου διορθωτικού μηχανισμού, και την εξέταση ζητημάτων σχετικά με την εκμετάλλευση αποτελεσμάτων έρευνας, συμπεριλαμβανομένων των δικαιωμάτων διανοητικής ιδιοκτησίας· εξέταση τρόπων βελτίωσης της συνεργασίας και της ανταλλαγής πληροφοριών σχετικά με θέματα που αφορούν την εφαρμογή της παρούσας συμφωνίας. Οι μεικτές επιτροπές θα συνεδριάζουν τουλάχιστον μία φορά τον χρόνο, αλλά ενθαρρύνεται η τακτική αλληλογραφία μεταξύ των μερών προκειμένου να παρακολουθείται στενά η ορθή εφαρμογή της συμφωνίας. Αναστολή των υποχρεώσεων πληρωμής της Ουκρανίας Θα πρέπει να σημειωθεί ότι μια συμφωνία, υπό μορφή ανταλλαγής επιστολών μεταξύ της ΕΕ (η Ευρωπαϊκή Επιτροπή) και της Ουκρανίας, αναστέλλει τις υποχρεώσεις πληρωμής της Ουκρανίας για τη συμμετοχή της σε όλα τα προγράμματα της ΕΕ από την 1η Ιανουαρίου 2021. Στην επιστολή της η ΕΕ αναγνωρίζει πλήρως την τρέχουσα αδυναμία της Ουκρανίας να συμμορφωθεί με τις υποχρεώσεις χρηματοδοτικής συνεισφοράς που συνδέονται με τη συμμετοχή της σε προγράμματα της ΕΕ, μετά την απρόκλητη και αδικαιολόγητη στρατιωτική επίθεση της Ρωσίας κατά της Ουκρανίας και τις σοβαρές οικονομικές συνέπειες. Αυτή η αναστολή ισχύει για τις διατάξεις των συμφωνιών, που συνδέουν την Ουκρανία με τα προγράμματα της ΕΕ τα οποία παρατίθενται στο παράρτημα της επιστολής. Η αναστολή θα παραμείνει σε ισχύ, εκτός εάν αρθεί από ένα από τα μέρη. Κάθε χρόνο, η Επιτροπή θα αξιολογεί την ανάγκη διατήρησης της αναστολής βασιζόμενη κυρίως στις πληροφορίες που παρέχονται από την ουκρανική κυβέρνηση. Εάν η κατάσταση επιτόπου αλλάξει, η ΕE μπορεί να αποφασίσει να άρει την εν λόγω αναστολή αφού ενημερώσει την Ουκρανία για την αξιολόγησή της. Πριν από την άρση της αναστολής, η ΕE και η Ουκρανία επιδιώκουν να συμφωνήσουν σχετικά με την τροποποίηση των υφιστάμενων συμφωνιών σύνδεσης ώστε να μηδενιστεί η χρηματοδοτική συνεισφορά της Ουκρανίας για τα έτη που αποτέλεσαν αντικείμενο της αναστολής.